IZVEDBENI SKLEP KOMISIJE

z dne 10. januarja 2018

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta ter sklica na objavo specifikacije proizvoda za ime v vinskem sektorju v Uradnem listu Evropske unije

(Cairanne (ZOP))

(2018/C 8/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

V skladu s členom 97(2) Uredbe (EU) št. 1308/2013 je Komisija vlogo preučila in sklenila, da izpolnjuje pogoje iz členov od 93 do 96, člena 97(1) ter členov 100, 101 in 102 navedene uredbe.

SKLENILA:

Edini člen

Enotni dokument, pripravljen v skladu s členom 94(1)(d) Uredbe (EU) št. 1308/2013, in sklic na objavo specifikacije proizvoda za ime „Cairanne“ (ZOP) sta v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper zaščito imena iz prvega odstavka tega člena v dveh mesecih od dneva njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

ENOTNI DOKUMENT

„CAIRANNE“

PDO-FR-02175

Datum vložitve vloge: 13. 7. 2016

1. Ime za registracijo

„Cairanne“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Rdeča vina

Rdeča vina, večinoma pridobljena iz sorte vinske trte grenache noir, v povezavi s sortama syrah in mourvèdre, so darežljiva, z visoko intenzivnostjo barve. Zanja so značilne arome jagodičja in cvetlični vonji. V ustih prevladajo sladki in blagi tanini, ki prispevajo k elegantnemu in kompleksnemu finalu.

Vina imajo najmanj 12,5-odstotni naravni volumenski delež alkohola.

Ob pakiranju:

— vsebnost jabolčne kisline je največ 0,4 g na liter,

— vsebnost nezavretega sladkorja za vina ≤ 3 g/l, če je TAVN ≤ 14 %,

— vsebnost nezavretega sladkorja za vina ≤ 4 g/l, če je TAVN > 14 %,

— intenzivnost barve (DO 420 nm+DO 520 nm + DO 620 nm) ≥ 5,

— kazalniki za polifenole skupaj (DO 280 nm) ≥ 45.

Druga merila so v skladu z evropskimi predpisi.

Splošne analitične lastnosti

Največji delež skupnega alkohola (v vol. %) 14 Najvišja vsebnost hlapnih kislin (v miliekvivalentih na liter) 16,33 Najvišja skupna vsebnost žveplovega dioksida (v miligramih na liter) 100

Bela vina

Bela vina so večinoma pridobljena iz sort vinske trte clairette, grenache blanc in roussanne. Imajo cvetlično aromo, v ustih pa so sadna in mineralna.

Vina imajo najmanj 12-odstotni naravni volumenski delež alkohola.

Druga merila so v skladu z evropskimi predpisi.

Splošne analitične lastnosti

Največji delež skupnega alkohola (v vol. %) 13,5 Najvišja vsebnost hlapnih kislin (v miliekvivalentih na liter) 16,33 Najvišja skupna vsebnost žveplovega dioksida (v miligramih na liter) 150

5. Enološki postopki

(a) Osnovni enološki postopki

Obdelovanje vinograda

Postopek gojenja

— Gostoto nasada

Razmik med vrstami ne sme biti večji od 2,4 m.

Vsako steblo trsa ima na razpolago največ 2,5 kvadratnega metra površine. Ta površina se pridobi tako, da se zmnoži razdalja med vrstami z razdaljo med stebli trsa v isti vrsti.

Razmik med stebli trsa v isti vrsti je med 0,80 m in 1,25 m.

— Pravila rezi

Trsi se obrezujejo v kratko rez (kotlasto ali kordonsko obliko royat) z največ šestimi rezniki na trs; vsak reznik ima največ dve očesi.

— Plastična zastirka je prepovedana.

— Osmukanje nepotrebnega listja s kemijskimi sredstvi in uničenje plevela s kemijskimi sredstvi znotraj parcel sta prepovedana.

— Uporaba herbicidov pred vznikom v medvrstnem prostoru in na neobdelani zemlji okoli vinograda je prepovedana.

— Trosenje industrijskega blata in svežih iztrebkov je prepovedano.

— Vsaka bistvena sprememba oblikovanosti terena in naravnega pedološkega zaporedja parcel, namenjenih proizvodnji ZOP, je prepovedana.

— Namakanje se lahko dovoli.

Enološki postopki

Posebni enološki postopek

— Grozdje se obira ročno. Vinogradniki so se obvezali k prebiranju obranega grozdja, da se odstranijo poškodovane in nezrele jagode. Jagode imajo najmanjšo vsebnost sladkorja 207 g na liter mošta za rdeče sorte vinske trte (razen za sorto vinske trte grenache noir z 216 g/l) in 196 g na liter mošta za bele sorte vinske trte.

— Rdeča vina imajo najmanj 12,5-odstotni naravni volumenski delež alkohola.

— Bela vina imajo najmanj 12-odstotni naravni volumenski delež alkohola.

— Uporaba kontinuiranih stiskalnic je prepovedana.

— Vsakršna toplotna obdelava obranega grozdja nad 40 °C je prepovedana.

— Uporaba koščkov lesa je prepovedana.

(b) Največji donosi

Rdeča vina

40 hektolitrov na hektar

Bela vina

42 hektolitrov na hektar

6. Razmejeno območje

Trgatev ter proizvodnja, obdelava in donegovanje vina potekajo na ozemlju občine Cairanne departmaja Vaucluse. Površina razmejenega območja je 2 042 ha.

7. Glavne sorte vinske trte

Grenache N

Grenache blanc B

Clairette B

Mourvèdre N

Syrah N

Roussanne B

8. Opis povezave

Geografsko območje, ki leži južno od masiva, ki loči dolini reke Aygues (na zahodu) in reke Ouvèze (na vzhodu), obsega le občino Cairanne v departmaju Vaucluse v jugovzhodni Franciji.

Splošna izpostavljenost območja proizvodnje je optimalna, z največjo višino 335 metrov, območje pa se postopoma niža do obsežne ravnine. Konfiguracija površja deloma nudi trti zavetje pred mistralom, prevladujočim vetrom, ki piha iz severa/severozahoda, in sicer približno 165 dni na leto. Podnebje je sredozemsko z značilno povprečno letno temperaturo med 14 °C in 14,5 °C ter povprečnimi letnimi padavinami 720 mm, ki padejo v glavnem spomladi in jeseni. Podnebne razmere so ugodne za nasajene sorte vinske trte.

Izbor je bil opravljen glede na značilnosti tal, vključno v zvezi s topografijo. To je omogočilo, da so se obdržali sektorji, parcele oziroma deli parcel, ki so najbolj primerni za dozorevanje grozdja in izražanje lastnosti sorte vinske trte cairanne. Na izbranih legah je potrebno dobro gospodarjenje z rastlinami in njihovim proizvodnim potencialom. Tako morajo imeti vina z označbo porekla „Cairanne“ donos na hektar, ki je nižji, in minimalno naravno vsebnost alkohola, ki je višja kot pri vinih z označbo porekla „Côtes du Rhône Villages“. Prisotnost sorte vinske trte grenache v trsnem izboru je okrepljena (najmanj 50 % v primerjavi z najmanj 40 % za označbo porekla „Côtes du Rhône Villages“). Ročno obiranje in prebiranje grozdja sta prav tako značilni praksi za ZOP „Cairanne“, da se kar najbolj ohrani organoleptičen potencial grozdja. S tem se je dalo prednost vinom, ki imajo minimalne zahtevane analitične lastnosti in organoleptične značilnosti darežljivosti in blagosti, opisane zgoraj.

Občina Cairanne se nahaja na geografskem območju kontrolirane označbe porekla „Côtes du Rhône“, priznane z odlokom z dne 19. novembra 1937.

Izvirnost vin, proizvedenih v občini Cairanne, je priznana že od leta 1953 kot dopolnilno geografsko ime ob kontrolirani označbi porekla „Côtes du Rhône“, nato pa leta 1999 kot dopolnilno geografsko ime ob ZOP „Côtes du Rhône Villages“. Vina z območja Cairanne so mirna in suha rdeča in bela vina.

Rdeča vina, večinoma pridobljena iz sorte vinske trte grenache noir, v povezavi s sortama syrah in mourvèdre (sorte vinske trte, ki so dobro prilagojene razmeram osončenosti in suše), so darežljiva, z visoko intenzivnostjo barve. Zanja so značilne arome jagodičja in cvetlični vonji. V ustih prevladajo sladki in blagi tanini, ki prispevajo k elegantnemu in kompleksnemu finalu.

Bela vina so večinoma pridobljena iz sort vinske trte clairette, grenache blanc in roussanne. Imajo cvetlično aromo, v ustih pa so sadna in mineralna, ta okus pa še okrepi prevladujoči apnenec v tleh.

Leta 2013 so vinogradi v občini Cairanne obsegali več kot 1 000 hektarjev, 80 % vina pa se trži v steklenicah.

Povezava med mediteranskim podnebjem, za katero je značilna močna osončenost, in v glavnem južne lege ekspozicije parcel, optimizira zorenje grozdja in njegove vsebnosti sladkorja ter poveča aromatično kompleksnost in okroglost vin.

Poleg tega suho podnebje, ki ga podkrepi mistral, ugodno vpliva na dobro zdravstveno stanje obranega grozdja in kopičenje polifenolov v grozdju. V teh razmerah obveza k prebiranju obranega grozdja, da se ohranijo le najboljše jagode, omogoča visoko vsebnosti sladkorja v moštih in ohranjanje aromatičnega potenciala jagod.

Povezava skupne zgodovine, strokovnega znanja in skupnega cilja v edinstvenem okolju, ki se nahaja na sotočju rek Ouvèze in Aygues, je pripomogla k izoblikovanju identitete vin. Povezave, ki združujejo te elemente, pričajo o epopeji vinogradniške vasi in njenih vinogradnikov skozi stoletja. Vinogradniki iz Cairanne pravijo: „Cairanne je vas in cairanne je vino, že od nekdaj se ju v človeškem spominu zamenjuje.“

9. Bistveni dodatni pogoji

Območje v neposredni bližini

Pravni okvir

Nacionalna zakonodaja

Vrsta dodatnega pogoja

Izjema v zvezi s proizvodnjo na zamejenem območju.

Opis pogoja

Območje v neposredni bližini, opredeljeno z izjemo za proizvodnjo, obdelavo in donegovanje vina, obsega ozemlje naslednjih občin:

— departma Drôme: Mirabel-aux-Baronnies, Rochegude, Tulette,

— departma Vaucluse: Buisson, Camaret-sur-Aigues, Châteauneuf-du-Pape, Courthézon, Jonquières, Gigondas, Lagarde-Paréol, Mornas, Orange, Rasteau, Roaix, Sablet, Sainte-Cécile-les-Vignes, Saint-Roman-de-Malegarde, Séguret, Sérignan-du-Comtat, Travaillan, Uchaux, Vacqueyras, Vaison-la-Romaine, Villedieu, Violès, Visan.

Večja geografska enota

Pravni okvir

Nacionalna zakonodaja

Vrsta dodatnega pogoja

Dodatne določbe v zvezi z označevanjem

Opis pogoja

Pri označevanju vin s kontrolirano označbo porekla se lahko navede večja geografska enota „Cru des Côtes du Rhône“.

Manjše geografske enote

Pravni okvir

Nacionalna zakonodaja

Vrsta dodatnega pogoja

Dodatne določbe v zvezi z označevanjem

Opis pogoja

Pri označevanju vin s kontrolirano označbo porekla se lahko navede ime manjše geografske enote pod pogojem, da:

— gre za kraj, zaveden v katastru,

— da se ta nahaja na prijavi pridelka.

Sklic na objavo specifikacije

https://info.agriculture.gouv.fr/gedei/site/bo-agri/document_administratif-25a5999e-1720-472a-bb4b-65e29f4f2adc